《梁忠信平远山水》
金朝·刘迎

忆昔西游大梁苑，玉堂门闭花阴晚。壁间曾见郭熙画，江南秋山小平远。

别来南北今十年，尘埃极目不见山。乌靴席帽动千里，只惯马蹄车辙閒。

明窗短幅来何处，乱点依稀涴寒具。焕然神明顿还我，似向白玉堂中住。

濛濛烟霭树老苍，上方楼阁山夕阳。一千顷碧照秋色，三十六峰凝晓光。

悬崖高居谁氏宅，缥缈危栏荫青樾。定知枕石高卧人，常笑骑驴远游客。

当时画史安定梁，想见泉石成膏肓。独将妙意寄毫楮，我愧甫立随诸郎。

此行真成几州错，区区世路风波恶。还家特作发愿文，伴我山中老猿鹤。

作者简介：刘迎（约1144—1180）曾为唐州幕官。世宗大定十三年（1173）以荐书对策为当时第一，次年登进士第，授豳王府记室，改任太子司经，颇受金世宗第二子显宗允恭的亲重。大定二十年“从驾凉陉”，因病去世。